Kommer oor uitbreking by O-Kaapse skool | Netwerk24
Deur Lynn Williams 21 September 2020 18:16
Groot kommer heers nadat 'n ernstige uitbreking van die koronavirus by 'n Oos-Kaapse skool aangeteken is.
Die getal leerlinge by die Ethembeni High School wat positief vir die virus getoets is, het Maandag tot 102 gestyg.
'n Span bestaande uit amptenare van die departemente van gesondheid, openbare werke en die onderwysdepartement is Maandag na Burgersdorp gestuur.
Daar is reeds met 'n toets-en-opsporingsveldtog begin om te keer dat die leerlinge wat positief getoets is die virus verder na hul onderwysers, vriende en familielede versprei.
Die provinsiale gesondheidsdepartement het 685 mense, onder wie leerlinge en onderwysers, laat toets. Van die leerlinge is 552 in kwarantyn, terwyl meer as 60 mense se toetsuitslae nog uitstaande is.
Die massa-uitbreking beteken dat die Joe Gqabi-distriksmunisipaliteit die hoogste infeksiekoers in die provinsie het.
Dit kom te midde van die leerlinge se toetsreeks, maar die multi-departementele span het bevind die leerlinge is medies geskik om met hul toetse voort te gaan.
Luidens 'n verklaring van die munisipaliteit gaan al die gr. 12-leerlinge apart in kwarantyn gehou word om te verseker dat hulle met die toetsreeks kan voortgaan.
Kwarantyngeriewe is ook in Steynsburg beskikbaar gestel vir matrikulante wat negatief getoets is omdat hulle in die inkubasieperiode kan wees.
Die munisipaliteit sê die uitbreking kan ernstige gevolge inhou vir inwoners van Burgersdorp en omstreke en vrees dat dit verder in die gemeenskap kan versprei.
Die gesondheidsdepartement het bevind dat mense se gedrag – mense wat nie hul maskers dra of hul hande was nie en nie 'n gesonde afstand handhaaf nie – die grootste oorsaak van die probleem is.
Inwoners word dus aangeraai om ag te slaan op dié regulasies en om ook nie onnodig aan sosiale byeenkomste deel te neem nie.